
Leabhrán Faisnéise Iarrthóra
Spriocdháta: 4 i.n. Dé hAoine, 30 Deireadh Fómhair 2026

Faoi rún 
Oifigeach Feidhmiúcháin Rannóg Cumarsáide
Post Buan

Tá Údarás na Gaeltachta ag reáchtáil comórtais le duine a cheapadh sa phost: 

[bookmark: _Hlk101533674] Oifigeach Feidhmiúcháin Rannóg Cumarsáide

Grád:	Oifigeach Feidhmiúcháin
Áit:	Ardoifig an Údaráis sna Forbacha
Bunús:	Post lánaimseartha buan 
[bookmark: _Hlk169173153]Spriocdháta:	4 i.n. Dé hAoine 30 Deireadh Fómhair 2026
[bookmark: _Hlk169173986][bookmark: _Hlk172617467]Tuarastal: 	€38,803 - €63,227*
*Is féidir go n-íocfar incrimint fadseirbhíse tar éis 3 (IFS1) agus 6 (IFS2) bliana de sheirbhís shásúil ag an bpointe is airde ar an scála


Tá Údarás na Gaeltachta tiomanta do bheartas comhionannais deise. 

Reáchtálfaidh Údarás na Gaeltachta an feachtas seo agus iad ag cloí leis an gCód Cleachtais i gcomhair Ceapacháin chun Post sa Státseirbhís agus sa tSeirbhís Phoiblí arna ullmhú ag an gCoimisiún um Cheapacháin Seirbhíse Poiblí (CPSA) a bhfuil fáil air ag www.cpsa.ie 
Teagmhálaí: 
An Feidhmeannach Acmhainní Daonna, 
An Rannóg Acmhainní Daonna,  
Údarás na Gaeltachta, 
Na Forbacha, 
Co. na Gaillimhe. 
Teil: (353) 91 503100 
R-phost: foluntais@udaras.ie  
        www.udaras.ie  
  
Cé gur glacadh gach cúram réasúnta lena dheimhniú go bhfuil an doiciméad seo cruinn, d’fhéadfadh athrú teacht ar an eolas seo.  
Ní féidir an t-iomlán ná aon chuid de na nótaí eolais seo a thabhairt d’aon tríú páirtí ná a fhoilsiú gan chead i scríbhinn uainne roimh ré.  

LE CEAPADH 

Oifigeach Feidhmiúcháin - Rannóg Cumarsáide
Léargas 
Bunaíodh Údarás na Gaeltachta (“An tÚdarás”) sa bhliain 1980, faoin Acht um Údarás na Gaeltachta, 1979. Achtaíodh dhá Phríomh-Acht leasaithe ó shin: an tAcht um Údarás na Gaeltachta (Leasú) (Uimh. 2), 1999, agus Acht na Gaeltachta 2012. Tá an ghníomhaireacht Stáit seo freagrach as forbairt teanga, cultúir, shóisialta agus eacnamaíoch na Gaeltachta a chur chun cinn. 

Tá dualgas ar an Údarás freisin cloí le raon de cheanglais reachtúla agus riaracháin eile de chuid an Stáit agus de chuid an Aontais Eorpaigh (AE). 

Is é misean an Údaráis pobal agus geilleagar fuinniúil, rathúil, inbhuanaithe Gaeltachta a fhorbairt agus ar an mbealach sin úsáid na Gaeilge mar phríomhtheanga phobal na Gaeltachta a chothú, a neartú agus a bhuanú. 

Déanann Bord rialaithe ar a bhfuil Cathaoirleach agus 11 ghnáthchomhalta arna gceapadh ag an Aire Forbartha Tuaithe agus Pobail agus Gaeltachta, mar aon le foireann de thart ar 125 duine, sainchúram forbartha na gníomhaireachta a chur i bhfeidhm.  

Cuspóirí Teanga agus Cultúir  
Faoi mar atá leagtha síos sa reachtaíocht, cinntíonn an tÚdarás gurb í an Ghaeilge a úsáidtear an oiread agus is féidir nuair a bhíonn sé ag comhlíonadh a chuid feidhmeanna nó nuair a chomhlíontar a fheidhmeanna thar a cheann. 

Bíonn caomhnú agus cur chun cinn na Gaeilge ag croílár ghníomhaíochtaí uile na heagraíochta. Cuireann an tÚdarás maoiniú ar fáil do réimse gníomhaíochtaí straitéiseacha teanga agus cultúir agus tacaíonn sé leis an teanga go díreach trí ghnásanna na heagraíochta féin.
  
Comhoibríonn an tÚdarás le daoine aonair, le grúpaí pobail agus le cuideachtaí a chothaíonn an Ghaeilge agus a chuireann timpeallacht leanúnach ar fáil inar féidir leis an teanga dul i dtreis. Tacaíonn an tÚdarás le roinnt gníomhaíochtaí teanga ar leith lena n-áirítear:  
· An clár tacaíochta don phróiseas pleanála teanga;
· An clár tacaíochta do chur chun cinn na Gaeilge ina chliantchomhlachtaí;
· Naíonraí agus seirbhísí cúraim leanaí eile a fheidhmíonn trí Ghaeilge; 
· Soláthar cúrsaí tríú leibhéal agus gníomhaíochtaí forbartha oideachais, teanga, óige agus pobail trí Ghaeilge; 
· Ionaid foghlama teanga phobalbhunaithe;

Níos leithne fós, cuireann an tÚdarás earnáil na Gaeilge chun cinn sa Ghaeltacht trí thacú le deiseanna gnó. Cuireann an tÚdarás comhairle agus cúnamh praiticiúil ar fáil freisin le dearcadh dearfach ar an nGaeilge a chinntiú i gcuideachtaí a fhaigheann deontais ón Údarás agus iad suite i limistéir Ghaeltachta. Spreagtar na cuideachtaí sin le gníomhaíochtaí a chothú go hinmheánach agus sa phobal áitiúil le húsáid na Gaeilge a chur chun cinn. 

Faoi Acht na Gaeltachta, 2012, tugadh feidhm reachtúil don Údarás maidir leis an Straitéis 20 Bliain don Ghaeilge 2010-2030 a chur i bhfeidhm. San áireamh ansin tá próiseas pleanála teanga do gach ceantar Gaeltachta. Faoi Acht 2012, ainmníonn an tAire Limistéir Pleanála Teanga Ghaeltachta agus ní mór pleananna teanga a aontú leis na pobail sna limistéir sin, de réir Chritéir Pleanála Teanga a shonraítear san Acht (Alt 12) agus sna Rialacháin um Acht na Gaeltachta, 2012 (Alt 12), 2013. Tá ról sonraithe do Bhailte Seirbhíse Gaeltachta maidir le seirbhísí poiblí a sholáthar do na limistéir sin freisin ach pleananna teanga a bheith aontaithe leis na pobail áitiúla. Oibríonn an tÚdarás go dlúth le Foras na Gaeilge ó thaobh fheidhmiú an phróisis pleanála teanga i gcás na mBailte Seirbhíse Gaeltachta, i gcomhar leis an Roinn Forbartha Tuaithe agus Pobail agus Gaeltachta. 

Cuspóirí Eacnamaíochta 
Aithnítear gurb é forbairt an bhoinn eacnamaíochta trí fhostaíocht a chruthú an bealach is fearr leis an daonra sa Ghaeltacht a chaomhnú agus a threisiú, agus gur ar an mbonn sin a dhéanfar an teanga a chaomhnú agus borradh a chur fúithi, rud atá mar chuid lárnach den Straitéis 20 Bliain don Ghaeilge 2010-2030. 

Cuidíonn an tÚdarás le daoine sna pobail Ghaeltachta acmhainní áitiúla a fhorbairt. Lena chois sin, meallann an tÚdarás infheistíocht chuig an nGaeltacht trí réimse dreasachtaí a chur ar fáil d’fhiontair nua agus trí thacaíocht agus cúnamh a chur ar fáil do ghnólachtaí atá ann cheana féin.  

Cuidíonn an eagraíocht le gnólachtaí agus iad ag forbairt margaí, teicneolaíochtaí, táirgí agus comhaontais straitéiseacha nua trí thaighde agus forbairt. Feidhmíonn na cuideachtaí atá lonnaithe sa Ghaeltacht i raon leathan earnálacha tráchtála lena n-áirítear an turasóireacht, próiseáil éisc agus uisceshaothrú, fuinneamh in-athnuaite, bia, eolaíochtaí na beatha, teicneolaíocht faisnéise agus chumarsáide, déantúsaíocht nideoige, gnóthaí closamhairc agus na meáin dhigiteacha, na healaíona, gnóthaí cultúrbhunaithe agus ceardaíocht. Tá punann foirgneamh tionsclaíoch nua-aimseartha, páirceanna gnó agus eastáit tionsclaíochta agus ionaid eile ghnó ag an Údarás chomh maith.  

Tá os cionn 9,500 duine fostaithe i gcliantchuideachtaí de chuid an Údaráis, idir fhostaíocht pháirtaimseartha agus fhostaíocht lánaimseartha. Tá an tÚdarás ag féachaint le cur leis an bhfostaíocht trí chuidiú le muintir na Gaeltachta a gcuid scileanna agus a gcuid saineolais a fhorbairt. Bíonn cláir fhairsinge oiliúna agus oideachais á dtairiscint ag an Údarás do ghrúpaí, do dhaoine aonair agus do chuideachtaí.  

Mar aon le gnólachtaí dúchasacha, tá infheistíocht déanta ag cuideachtaí as na tíortha seo a leanas sa Ghaeltacht: an Bheilg, Ceanada, an Fhionlainn, an Fhrainc, an Ghearmáin, an Iorua, an Ríocht Aontaithe agus na Stáit Aontaithe. Baineann éagsúlacht fiontar le cliantchuideachtaí an Údaráis ó ghnólachtaí beaga ceardaíochta go cuideachtaí nua-aimseartha ilnáisiúnta.  

Misean Sóisialta 
Déanann An tÚdarás freastal ar chomharchumainn phobail agus ar chomhlachtaí forbartha pobail sa Ghaeltacht. Cothaítear chomh maith na heagraíochtaí deonacha a chuireann an chomhairle, an cúnamh agus an chabhair airgid ar fáil a thacaíonn leis na grúpaí pobail sin.  
Chomh maith leis sin, oibríonn an tÚdarás go dlúth le grúpaí pobail chun scéimeanna fostaíochta sóisialta a riaradh, le clubanna óige agus grúpaí réamhscoile agus iarscoile a bhainistiú, agus le cur leis an mbonneagar sóisialta le gníomhaíochtaí cúnaimh a chur ar fáil do dhaoine aosta agus daoine faoi mhíbhuntáiste. 

Cur Chuige Straitéiseach 
Leanann Plean Straitéiseach Údarás na Gaeltachta an cur chuige comhpháirtíochta Eorpach, lena mbaineann réimse leathan de rannpháirtíocht phoiblí, phríobháideach agus phobail.  Is é an aidhm atá leis ná cothromaíocht a aimsiú idir cuspóirí eacnamaíochta agus riachtanais shóisialta agus chultúir. 
Tá dhá príomhthéama ag baint le Plean Straitéiseach an Údaráis faoi láthair: 
· Tacú le hacmhainní teanga, pobail agus cultúir agus forbairt a dhéanamh orthu, agus  
· Nuálaíocht a chothú agus iomaíochas a fhorbairt trí fhiontraíocht agus acmhainní daonna. 
Déantar monatóireacht agus athbhreithniú ar an straitéis ar bhonn leanúnach lena chinntiú go mbaineann An tÚdarás a chuspóirí amach le linn thréimhse an Phlean. 

An Todhchaí 
Tá athruithe móra tarlaithe agus ag tarlú sa timpeallacht ina bhfuil An tÚdarás ag feidhmiú.  I measc na n-athruithe sin áirítear: 
· Timpeallacht eacnamaíoch atá de shíor ag athrú: cruthaíonn an téarnamh eacnamaíoch atá ag tarlú ar bhonn domhanda agus go háitiúil deiseanna agus dúshláin nua; 
· An ról lárnach atá leagtha ar an Údarás i dtaca leis an Straitéis 20 Bliain don Ghaeilge 2010-2030 a d’fhoilsigh an Rialtas i mí na Nollag 2010 agus as ar éirigh athstruchtúrú agus leasuithe foirne san Údarás chun tabhairt faoi na cúraimí agus na dúshláin nua atá i gceist;  
· Acht na Gaeltachta, 2012 agus leasuithe ar Acht na dTeangacha Oifigiúla, 2003; 
· Rialachas Corparáideach atá treisithe go mór maidir le feidhmeanna tráchtála agus poiblí le blianta beaga anuas; 
· Béim ar sheirbhísí, idir sheirbhísí trádála idirnáisiúnta agus sainseirbhísí ar nós tionscadail theangabhunaithe mar fhoinse fostaíochta nua; 
· Riar níos mó den fhostaíocht á chruthú ó scileanna a bhíonn bunaithe ar eolas agus ar inniúlachtaí; 
· Deiseanna a chothú i bpobail Ghaeltachta a chuireann le todhchaí inbhuanaithe don teanga agus don chultúr. 
· 

Struchtúr na hEagraíochta 

An Ról 
Tá straitéis cumarsáid margaíochta nua ullmhaithe ag Údarás na Gaeltachta. Tabharfaidh an té a cheapfar sa ról seo tacaíocht do Cheannasaí an Rannóg Cumarsáide an straitéis seo a chur i bhfeidhm. 

Beidh deis ag an duine cur leis an gcur chuige molta agus cumas scéalaíochta na heagraíochta a fheabhsú agus a leathnú. 

Beidh taithí ábhartha ag an té a cheapfar in ar a laghad dhá cheann do na réimsí seo a leanas: 
· Ábhar ilmheán a phleanáil agus a chruthú.
· Gaeilge agus Béarla ar ardchaighdeán agus taithí cruthanta ar théacs chruinn a sholáthar sa dá theanga.
· Scileanna i mbainistíocht il-ardán, lena n-áirítear meáin shóisialta, láithreáin ghréasáin agus feachtais dhigiteacha. 
Beidh an té a cheapfar ina cleachtóir cumarsáide straitéisí le sárscileanna cumarsáide scríofa agus labhartha. Beidh sárscileanna eagrúcháin acu, agus ábalta ualach oibre gnóthach agus éagsúil a bhainistiú. Beidh siad ábalta dea-scéal a aithint le tuiscint conas scéal a chur in iúl.
Beidh ardscileanna cumarsáide agus scéalaíochta ag an duine idir léamh agus scríobh, chomh maith le bheith in ann ábhar físe agus fuaime a chruthú agus a bhainistiú. 

Beidh an duine ag tabhairt tacaíocht le haschur an Údaráis ar líne agus ábhar eile a bhaineann le cúrsaí cumarsáid agus margaíocht na heagraíochta. 

Tá an post lonnaithe in Ardoifig an Údaráis sna Forbacha, Co na Gaillimhe.

Is í an Ghaeilge teanga oibre na heagraíochta. 

Tá Polasaí um Obair Chumaisc i bhfeidhm ag Údarás na Gaeltachta; tá an polasaí forbartha i gcomhréir leis an gCreat-Pholasaí Oibre Cumaisc d’Eagraíochtaí Státseirbhíse a d’fhoilsigh an Roinn Caiteachais Phoiblí agus Athchóirithe in 2022. Beidh deis ann iarratas a dhéanamh ar obair chumaisc tar éis tréimhse phromhaidh an phoist a bheith curtha i gcrích.



Sonraíocht Imlíneach an Phoist 
	Sonraí
	Cur Síos

	Aidhm an róil 
	Beidh an Oifigeach Feidhmiúcháin freagrach as seirbhís iomlán a chur ar fáil don Rannóg Cumarsáide ag ard leibhéal cruinnis, solúbthacht agus cumais, chun déileáil leis an t-ualach oibre forleathan a bhaineann le hobair na rannóige, agus an réimse leathan cumarsáide atá le déanamh ag an rannóg go hinmheánach agus go seachtrach. Is é príomhchuspóir an róil seo ár gclár oibre maidir le meáin shóisialta agus cruthú ábhair a chomhordú agus a chur i bhfeidhm.

	Príomhdhualgais an Róil 
 
	· Straitéis na meán sóisialta a fhorbairt agus a chomhordú ar fud na n-ardán ar fad
· Ábhar ilmheán a phleanáil, a scriptiú, a thaifeadadh agus a chur in eagar 
· Ábhar oiriúnach a chruthú do gach ardán (Instagram, TikTok, Facebook, LinkedIn, YouTube, Cogar)
· Freagracht a ghlacadh as féilire ábhair na meán sóisialta agus feachtais chomhtháite a sheachadadh a thacaíonn le cuspóirí bhranda an Údaráis
· Cur amach a bheith agat ar uirlisí éisteachta sóisialta, anailísíochta agus tuairiscithe
· Treochtaí nua a aithint agus a úsáid
· Uirlisí intleachta saorga (IS) a úsáid go freagrach agus go heiticiúil
· Branda agus seirbhísí na heagraíochta a láithriú, a chur chun cinn agus a phoibliú de réir cuspóirí cumarsáide agus i gcomhar le comhghleacaithe sa rannóg  trí gníomhaíochtaí margaíochta, cruthaitheacha agus meán sóisialta.
· Oibriú leis an dteicneolaíocht is déanaí chun seirbhísí a thaifeadadh agus a fhorbairt.
· Bheith páirteach i bhforbairt agus cur i bhfeidhm córais agus próiseas de ardchaighdéan san eagraíocht.
· Físeáin a ghlacadh agus a chur in eagar ó imeachtaí feasachta agus ócáidí oifigiúla na heagraíochta.
· Cur le híomhá dearfach na heagraíochta.
· Taifid ar ardchaighdeán a choimeád ar bhealach cúramach agus eagraithe.
· Oibriú mar bhall d’fhoireann chun seirbhísí poiblí tábhachtacha a chur ar fáil.
· Cumarsáid a dhéanamh le agus seirbhís phoiblí ar ardchaighdeán a chur ar fáil don phobal/do chustaiméirí.
· Déileáil go discréideach le haon tuairiscí, tairiscintí nó comhfhreagras atá rúnda nó íogair.
· Tacaíocht a thabhairt do bhainisteoir líne agus do chomhghleacaithe maidir le tionscadail agus tionscnaimh agus do na mór-réimsí eile.
· An Ghaeilge a úsáid agus a chothú ar gach slí gur féidir.
· Aon dualgais eile a chuirfidh an Ceannasaí Cumarsáide agus Margaíochta ar an bpost ó am go ham.  D’fheadfaí na dualgais sin a athrú ó am go chéile de réir riachtanais.


 
Is ról ilghnéitheach é seo a éilíonn solúbthacht, tiomantas don tseirbhís phoiblí, agus an cumas chun oibriú go héifeachtach i dtimpeallacht atá ag athrú go tapa. Tá sé riachtanach go mbeidh an t-iarrthóir rathúil in ann cumarsáid éifeachtach a dhéanamh i nGaeilge agus i mBéarla, agus in ann a bheith ag obair in aon áit sa Ghaeltacht de réir mar is gá.



Luach Saothair agus Sochair 
Mar seo a leanas a bheidh an pacáiste comhdhéanta: 
· Is é an ráta buntuarastail reatha don phost ná €38,803 - €63,227* (ráta ranníocaíochta pinsin phearsanta) in aghaidh na bliana; áirítear san ollphá seo, ranníocaíochtaí an fhostaí chuig scéim aoisliúntais earnála poiblí iomchuí.  
*Is féidir go n-íocfar incrimint fadseirbhíse tar éis 3 (IFS1) agus 6 (IFS2) bliana de sheirbhís shásúil ag an bpointe is airde ar an scála 
· Ba chóir d’iarrthóirí a thuiscint go dtosófar ag an bpointe is ísle ar an scála tuarastail agus nach féidir é a phlé agus gur féidir go n-athrófar an scála tuarastail ó am go ham de réir bheartas tuarastail an Rialtais.
· Tá scéimeanna aoisliúntais earnála poiblí ranníoca reachtúla i bhfeidhm. Baineann asbhaintí eile ó thuarastal Seirbhíseach Poiblí faoin Acht um Bearta Airgeadais Éigeandála ar Mhaithe le Leas an Phobail, 2009, leis an bpost seo.
· D’fhéadfadh feidhm a bheith le pá agus coinníollacha éagsúla sa chás gur Státseirbhíseach nó Seirbhíseach Poiblí a bhí sa duine a cheapfar díreach roimh an gceapachán.
· I gcomhréir le polasaí na Roinne Caiteachais Phoiblí agus Athchóirithe, ní dhéantar soláthar do nithe mar charr, íocaíochtaí bónais ná árachas sláinte maidir leis an bpost seo.   

Nóta Tábhachtach
· Post lánaimseartha atá i gceist agus níl cead ag an gceapaí a bheith ag obair i gcleachtas príobháideach nó baint a bheith acu le gnó ar bith lasmuigh a chuireann isteach ar bhealach ar bith ar a d(h)ualgais oifigiúla, a chuireann isteach ar an obair nó a chuireann a (h)ionracas i mbaol.
· Beidh na hAchtanna um Eitic in Oifigí Poiblí i bhfeidhm, más cuí, san fhostaíocht seo.
· Le linn na tréimhse fostaíochta, beidh an t-oifigeach faoi réir ag na rialacháin a rialaíonn Seirbhísigh Phoiblí agus cúrsaí polaitíochta.
· Beidh an ceapaí, le linn théarma a c(h)eapacháin, ag feidhmiú faoi réir fhorálacha an Achta um Rúin Oifigiúla, 1963, arna leasú leis an Acht um Shaoráil Faisnéise, 2014. Aontóidh an t-oifigeach gan aon fhaisnéis rúnda a scaoileadh le tríú páirtí neamhúdaraithe, bíodh sé sin le linn na tréimhse fostaíochta nó ina diaidh.

Costais 
· Íocfar costais taistil (míleáiste san áireamh) agus chothabhála ag cibé rátaí agus faoi réir cibé coinníollacha a chinnfidh An tÚdarás ó am go ham le ceadú an Aire Forbartha Tuaithe agus Pobail agus Gaeltachta le toiliú an Aire Caiteachais Phoiblí agus Athchóirithe. 

Láthair Oibre 
· Beidh an post seo lonnaithe in Ardoifig an Údaráis sna Forbacha, Co. na Gaillimhe.



Próifíl Imlíneach Iarrthóra 
Cáilíochtaí Acadúla & Gairmiúla
Cáilíocht ábhartha 3ú leibhéal (ar a laghad ag leibhéal 8 den Chreat Náisiúnta Cáilíochtaí).

Cúlra Ginearálta
Ní mór buanna pearsanta agus saineolas den scoth a bheith ag iarrthóirí. Éilíonn an chreidiúint agus an aibíocht is gá chun déileáil le pobail agus gnóthaí seachtracha, le bainistíocht an Údaráis agus leis an bhfoireann.  Beidh ar an iarrthóir a n-éireoidh leis na príomhinniúlachtaí a léiriú do phost mar Oifigeach Feidhmiúcháin, chomh maith leis an taithí seo a leanas agus na riachtanais a bhaineann go sonrach leis an bpost.

Tréithe Pearsanta, Eolas, Scileanna agus Taithí 
Léireoidh an té a cheapfar na hinniúlachtaí a leanas: 
· 2–3 bliana taithí ar bhainistíocht cainéal digiteach agus ar chruthú ábhair
· Scileanna eagrúcháin den scoth, le cumas cruthaithe córais bhainistíochta a fhorbairt, a chur i bhfeidhm agus a mhaoirsiú
· Taithí i gcórais ríomhaireachta a bhainistiú agus pacáistí ríomhaireachta speisialaithe a úsáid go héifeachtach, lena n-áirítear córais bainistíochta faisnéise agus Office 365
· Cumas cruthaithe i bhforbairt agus cur i bhfeidhm straitéisí digiteacha, lena n-áirítear dearadh agus forbairt ábhar ar líne
· Maoirseacht ar bhainistíocht na gcainéal cumarsáide, lena n-áirítear straitéisí meán sóisialta a fhorbairt agus a chur i bhfeidhm
· Scileanna ardleibhéil cumarsáide agus idirbheartaíochta, i nGaeilge agus i mBéarla, le cumas tionchar a imirt ar gheallsealbhóirí ag leibhéil shinsearacha agus ionadaíocht a dhéanamh ar an eagraíocht go seachtrach
· Cumas cruthaithe spriocdhátaí dúshlánacha a bhainistiú, acmhainní a leithdháileadh go héifeachtach, agus éifeachtúlacht oibríochtúil a chinntiú i dtimpeallacht ilghnéitheach
· Scileanna anailíseacha sármhaithe le cumas léirithe taighde a dhéanamh ar shaincheisteanna casta, tuarascálacha cuimsitheacha a ullmhú agus moltaí beartais a fhorbairt
· Cumas smaointeoireacht nuálach agus straitéiseach a léiriú agus athrú eagraíochtúil a stiúradh i dtimpeallacht dhinimiciúil
· Eolas cuimsitheach ar fheidhmeanna, beartais agus tosaíochtaí straitéiseacha an Údaráis
· Cumas caidrimh straitéiseacha a fhorbairt agus a chothabháil le páirtithe leasmhara sinsearacha, comhpháirtíochtaí tras-earnála a éascú agus comhoibriú idirghníomhaireachta a chothú


Príomhinniúlachtaí d’fheidhmíocht éifeachtach ag leibhéal Oifigigh Feidhmiúcháin
Tacaíonn an Creat Cumais leis an tSeirbhís Shibhialta agus Phoiblí chun Lucht Saothair na Todhchaí a thógáil. Is é ár n-uaillmhian éagsúlacht daoine a mhealladh, a chumhachtú agus a fhorbairt, le cumas agus tallann chun barr feabhais a sheachadadh go comhoibríoch, thar ceann ár Rialtas agus mhuintir na hÉireann.

Éilíonn iniúchadh agus neartú Cumais orainn machnamh a dhéanamh ar an duine iomlán, a scileanna, iompraíochtaí, luachanna, spreagadh, láidreachtaí, eolas, agus spéiseanna. Tacaíonn na fachtóirí seo lenár gcur chuige i leith earcaíochta agus forbartha agus muid ag leanúint ar aghaidh ag tógáil seirbhíse nuálach, ghairmiúil agus sholúbtha.

Trí thaighde forleathan, chinneamar na cumais atá ag teastáil chun ár lucht saothair sa todhchaí a thógáil. Sonraíonn an creat thíos na gnéithe Cumais atá riachtanach do róil ag leibhéil éagsúla laistigh den tSeirbhís Shibhialta.
Inniúlachtaí ag leibhéal an Oifigigh Feidhmiúcháin – táscairí feidhmíochta éifeachtacha 

  Oifigeach Feidhmiúcháin

	Ag Ullmhú don Todhchaí
Chun beartas agus seirbhísí poiblí den chéad scoth a sholáthar, ní mór dúinn glacadh le hathruithe agus le nuálaíocht. Déanaimid ár ndícheall straitéis ionchuimsitheach atá dírithe ar an gcustaiméir a chruthú, ina bhfuil fís a chuireann athruithe comhshaoil, sóisialta agus teicneolaíochta san áireamh. Trí chur chuige solúbtha ina bhfuil cúrsaí digiteacha chun tosaigh a chur i bhfeidhm, cuirfimid uasoiliúint ar fáil agus athróimid agus cuirfimid feabhas ar an gcaoi a ndéanaimid rudaí ar bhonn leanúnach chun dul i ngleic le riachtanais reatha agus riachtanais a bheidh ann amach anseo.

	Béim ar Chúrsaí Digiteacha 
· Baineann an duine an leas is fearr as scileanna teicneolaíochta agus digiteacha chun éifeachtacht a chur chun cinn agus chun tacú le soláthar seirbhíse níos fearr
Oscailte ó thaobh Athruithe de
· Léiríonn an duine suim in athruithe,nuálaíocht agus teicneolaíocht nó próisis nua agus bíonn siad sásta glacadh leo, agus déanann siad iniúchadh ar ghnéithe praiticiúla díobh agus tugann siad aiseolas/déanann siad moltaí 
· Bíonn an duine sásta triail a bhaint as modhanna nua agus lorgaíonn siad tacaíocht nuair atá sí ag teastáil uathu agus roinneann siad eolas ar bhealach oscailte agus foghlaimíonn siad ó bhotúin 
Réitigh Nuálacha agus Chruthaitheacha
· Cuireann an duine smaointe nuálacha, réitigh chruthaitheacha nó moltaí cabhracha chun tosaigh ar bhealach gníomhach
Uasoiliúint don Todhchaí
· Bíonn an duine díograiseach i dtaca le deiseanna forbartha, léiríonn siad meon dearfach, bíonn siad sásta glacadh le haiseolas agus bíonn siad sásta rudaí nua a fhoghlaim 
· Tá an duine díograiseach maidir lena gcuid eolais agus scileanna a fheabhsú don todhchaí 
· Tuigeann an duine a mbuanna féin agus réimsí ina bhfuil forbairt ag teastáil uathu

	Soláthar atá Bunaithe ar Fhianaise 
Chun beartas agus seirbhísí poiblí den chéad scoth a sholáthar, ní mór dúinn cinntí eolacha atá bunaithe ar fhianaise a dhéanamh, spriocanna a chur in ord tosaíochta agus bainistíocht éifeachtach a dhéanamh ar acmhainní, trí úsáid a bhaint as eolas cuí chun torthaí a mheas chun na torthaí is fearr a chinntiú do na daoine ar a bhfreastalaímid.

	Barr Feabhais a Sholáthar

	Bainistíocht Éifeachtach a dhéanamh ar Obair
· Déanann an duine tascanna oibre a bhainistiú, a phleanáil agus a chur in ord tosaíochta chun a chinntiú go mbaintear spriocanna amach agus go gcloítear le sprioc-amanna  
· Oibríonn an duine ar bhealach córasach, eagraithe agus éifeachtach
· Déanann an duine maoirseacht mhaith ar obair a bhfoirne agus cuireann siad nósanna imeachta i bhfeidhm chun caighdeáin agus táirgiúlacht a rianú
· Cinntíonn an duine go bhfuil go leor oibre le déanamh acu, lorgaíonn siad obair sa bhreis agus oibríonn siad as a stuaim féin chun glacadh le tascanna eile
Torthaí agus Seirbhís ar Ardchaighdeán a Sholáthar
· Cuireann an duine caighdeáin arda i bhfeidhm agus bíonn siad an-chruinn agus an-chúramach le sonraí
· Cinntíonn an duine go gcuirtear seirbhís ghairmiúil ar ardchaighdeán ar fáil do chustaiméirí, réitíonn siad fadhbanna/freagraíonn siad ceisteanna casta agus tugann siad tús áite do thaithí an chustaiméara
Dearcadh, Tionscnaíocht agus Solúbthacht
· Glacann an duine freagracht as obair agus léiríonn siad tionscnaíocht, bíonn siad in ann feidhmiú go neamhspleách ina réimse cúraim féin 
· Tá teacht aniar sa duine agus léiríonn siad meon dearfach agus scileanna nua á bhfoghlaim acu nó agus iad ag obair faoi bhrú, lorgaíonn siad tacaíocht más gá 
· Tá an duine solúbtha agus acmhainneach agus iad ag dul i ngleic le dúshláin agus le héilimh dhúshlánacha






	Eolas, Fadhbanna agus Cinntí a Bhainistiú

	Eolas a Bhailiú agus a Phróiseáil 
· An cumas eolas ó fhoinsí éagsúla a bhailiú, a thuiscint, a úsáid agus anailís a dhéanamh air
· Déanann an duine bainistíocht ar eolas ar bhealach cúramach, go háirithe agus iad ag plé le ceisteanna íogaire nó rúnda
· Déanann an duine eolas ó bhéal a phróiseáil ar bhealach cuí agus baineann siad ciall as ar bhealach pras 
· Déanann an duine measúnú cruinn ar eolas uimhriúil agus ar shonraí, ar bhealach pras
Fadhbanna a Réiteach 
· Aithníonn agus réitíonn an duine fadhbanna casta, le tacaíocht óna bhfoirne más gá
· Cuireann an duine ceisteanna ar aghaidh ar bhealach cuí, cuireann siad eolas cuí in iúl agus molann siad réitigh 
Breithiúnas a Thabhairt agus Cinntí Eolacha a Dhéanamh
· Tugann an duine breithiúnais cothrom agus déanann siad cinntí maithe, agus cuireann siad an t-eolas uilig atá ar fáil agus nithe a d’fhoghlaim siad roimhe seo san áireamh agus cloíonn siad leis na nósanna imeachta/prótacail chuí
· Déanann an duine cinntí oiriúnacha agus prasa faoi cheisteanna ina réimse cúraim féin, lorgaíonn siad tacaíocht agus iarrann siad ar dhaoine níos sinsearaí cinntí a dhéanamh más gá

	Treoir a Thabhairt agus Cumhacht a Thabhairt
Chun beartas agus seirbhísí poiblí den chéad scoth a chur ar fáil, ní mór dúinn treoir a thabhairt inár réimsí saineolais, daoine eile a spreagadh agus fís shoiléir a chruthú  Táimid tiomanta d’fhorbairt a dhéanamh ar, do thacaíocht agus do chumhacht a thabhairt dár gcomhghleacaithe chun gur féidir leo barr a gcumais a bhaint amach agus chun timpeallacht oibre dhearfach agus ionchuimsitheach a chruthú, ina bhfuil obair gach duine luachmhar.

	Treoir a Thabhairt, Tacaíocht a Thabhairt agus Forbairt a Dhéanamh

	Daoine eile a Stiúradh, a Fhorbairt agus a Tharraingt Isteach
· Tugann an duine treoir agus tacaíocht don fhoireann agus spreagann siad an fhoireann chun spriocanna a leagtar amach a bhaint amach
· Oibríonn an duine go héifeachtach le foirne éagsúla, cinntíonn siad go mbíonn a gcomhghleacaithe páirteach, go gcloistear iad agus go mbíonn meas ag daoine ar a chéile 
· Cuireann an duine oiliúint ar fáil agus tugann siad treoir agus aiseolas do dhaoine eile chun tacú lena bhforbairt
Cumhacht, Iontaoibh agus Ionracas 
· Tugann an duine cumhacht dá bhfoirne agus dá gcomhghleacaithe trí thascanna a thabhairt dóibh agus trí iontaoibh a chur iontu
· Oibríonn an duine le hionracas, le macántacht agus le freagracht
Tuiscint Shóisialta agus Mhothúchánach
· Tugann an duine tús áite dá bhfolláine féin agus d’fholláine dhaoine eile, léiríonn siad tuiscint, comhbhá agus tugann siad tacaíocht
· Déanann an duine iarracht a bheith féineolach agus bainistíocht a dhéanamh ar a gcuid mothúchán agus ar a n-iompar féin, go háirithe i gcásanna deacra

		Treoir a thabhairt trí Thuiscint Speisialtachta

	Eolas Speisialtachta agus Forbairt Ghairmiúil
· Forbraíonn an duine saineolas agus eolas speisialtachta ina réimse
· Tá an duine tiomanta don fhorbairt ghairmiúil leanúnach, glacann siad páirt i gcúrsaí agus i ngníomhaíochtaí cuí chun a chinntiú go bhfuil a gcuid eolais cothrom le dáta
· Forbraíonn an duine a gcuid saineolais trí éisteacht le agus trí fhoghlaim ó dhaoine eile
Treoir a Thabhairt agus Eolas a Roinnt
· Cuireann an duine le comhráite agus le cinntí trí thuiscint agus fhianaise a roinnt
· Cuireann an duine a réimse saineolais féin chun cinn agus tuigeann siad luach an réimse sin 
· Tapaíonn an duine deiseanna chun a gcuid eolais speisialtachta a roinnt nó a léiriú
Ag Obair go Neamhspleách 
· Bíonn an duine compordach agus iad ag obair go neamhspleách ina réimse, ach déanann siad teagmháil le grúpaí eile lasmuigh dá réimse oibre sin/lasmuigh den fhoireann
· Faigheann siad tuiscint sciobtha ar an obair atá ag teastáil agus ar an gcaoi ar chóir dóibh í a dhéanamh, lorgaíonn siad tacaíocht nó treoir más gá


	Cumarsáid agus Comhoibriú
Chun beartas agus seirbhísí poiblí den chéad scoth a sholáthar, ní mór dúinn oibriú le chéile, caidrimh a chothú agus comhoibriú le chéile chun cur chuige cuimsitheach Rialtais a éascú. Má dhéanaimid teagmháil agus cumarsáid éifeachtach lenár gcustaiméirí, gcliaint agus gcomhghleacaithe, forbrófar an mhuinín atá acu as ár seirbhísí.

	Comhoibriú, Obair Foirne, agus Caidrimh a Chothú
· Baineann an duine úsáid as scileanna idirphearsanta chun dea-chaidrimh oibre a chothú, fiú i dtimpeallacht ina bhfuil obair chumaisc/hibrideach ar siúl
· Scileanna láidre comhoibrithe agus foirne, glacann siad páirt san obair agus oibríonn siad go héifeachtach le comhghleacaithe laistigh agus lasmuigh dá bhfoireann féin
Cumarsáid Éifeachtach
· Déanann an duine cumarsáid ar bhealach soiléir agus cuí ó bhéal, go digiteach agus i scríbhinn, agus athraíonn siad a gcur chuige ag brath ar an lucht éisteachta atá i gceist
· Roinneann an duine sonraí cuí agus cuireann siad eolas in iúl ar bhealach sothuigthe
· Sásta cumarsáid a dhéanamh le comhghleacaithe ag gach leibhéal agus smaointe, tuairimí agus imní a roinnt ar bhealach oscailte  
· Tugann an duine faoi chomhráite deacra ar bhealach gairmiúil, measúil agus íogair, agus lorgaíonn siad tacaíocht más gá
Ag Éisteacht, Tuairimí a Lorg agus Teagmháil a Dhéanamh 
· Éisteann an duine le, lorgaíonn siad tuairimí ó agus déanann siad teagmháil le páirtithe leasmhara cuí, agus tugann siad eolas dóibh de réir mar is gá
· Tuigeann an duine an éagsúlacht agus déanann siad iarracht éisteacht le, tuairimí a lorg ó agus teagmháil a dhéanamh le daoine éagsúla

	



Caithfidh iarrthóirí, gan aon eisceacht, aon choimhlint leasa a d’fhéadfadh a bheith i gceist a thabhairt chun suntais ag an staid iarratais den phróiseas earcaíochta.  Mura ndéanfaidh iarrthóir aon choimhlint leasa den sórt sin a thabhairt chun suntais agus má thagann an choimhlint chun solais ina dhiaidh sin d’fhéadfaí an t-iarrthóir a dhícháiliú ón gcomórtas nó má thairgtear ról don iarrthóir in Údarás na Gaeltachta agus má ghlacann sé nó sí leis ar bhonn eolais mhíthreoraigh d’fhéadfaí an duine sin a dhífhostú as an bpost. 



An Próiseas Roghnaithe 
Le hIarratas a Dhéanamh:  
Ba chóir do gach iarrthóir dul chuig www.udaras.ie/oiliuint-fostaiocht cliceáil ar an bpost agus ansin litir chumhdaigh, a dhéanann cur síos ar a n-oiriúnacht don phost seo, agus CV cuimsitheach a sheoladh ar ríomhphost chuig foluntais@udaras.ie. Ní ghlacfar le hiarratais tar éis an spriocdháta.  

Spriocdháta:  
Ní ghlacfar le hiarratais i ndiaidh an 4.00 i.n Dé hAoine, 30 Deireadh Fómhair 2026. 
Mura bhfaighidh tú admháil go bhfuil d’iarratas faighte laistigh de 48 uair an chloig tar éis duit an t-iarratas a dhéanamh, déan teagmháil le foluntais@udaras.ie le do thoil. (Ar iarrthóirí atá an fhreagracht a chinntiú go mbeidh iarratais chomhlíonta faighte roimh an spriocdháta atá tugtha). 
Coinneofar ar an eolas tú faoin bhfeachtas tríd an seoladh r-phoist a chuirfidh tú ar fáil. 

Ar iarrthóirí atá an dualgas a chinntiú go bhfuil siad ag fáil gach cumarsáid ó Údarás na Gaeltachta. Comhairlítear duit do chuid r-phost a sheiceáil go rialta le linn an chomórtais; coinnigh súil ar fhillteáin turscair/spam ar fhaitíos go rachadh aon r-phost ar seachrán iontu. 
Ní ghlacann Údarás na Gaeltachta le haon fhreagracht as aon chumarsáid nach n-osclaíonn an t-iarrthóir nó nach bhfaigheann sé nó sí.  

Ní mór d’iarrthóirí a bheith ar fáil ar an dáta/na dátaí a shonróidh Údarás na Gaeltachta agus a chinntiú go bhfuil na sonraí teagmhála atá tugtha sa litir chumhdaigh/CV cruinn.  

An Próiseas Roghnúcháin:  
Féadfaidh na nithe seo a leanas a bheith san áireamh sa phróiseas roghnúcháin:  
· CV cuimsitheach agus litir chumhdaigh a chur ar aghaidh chuig foluntais@udaras.ie;  
· Gearrliosta iarrthóirí bunaithe ar eolas a bheidh ina gcuid iarratas (caithfidh iarrthóirí na híoschritéir atá leagtha amach sa cháipéis seo a chomhlíonadh);  
· Ag brath ar thaithí agus caighdeán na n-iarrthóirí, d’fhéadfaí nach roghnófaí gach duine a chomhlíonann na híoschritéir chun dul faoi agallamh; 
· Agallamh iomaíoch (bunaithe ar inniúlachtaí); 
· Aon tástálacha nó cleachtaí eile a mheastar a bheith cuí. 

Gearrliostú:  
Is gnách go bhfaightear níos mó iarratas ar phost ná an líon a theastódh chun na folúntais reatha agus amach anseo a líonadh. In ainneoin go gcomhlíonfá riachtanais cháilitheacha don chomórtas, sa chás go mbeadh an líon daoine a bheadh ag cur isteach ar an bpost chomh hard agus nach mbeadh sé praiticiúil agallamh a chur ar gach iarrthóir, féadfaidh Údarás na Gaeltachta a shocrú nach nglaofar ach ar líon níos lú daoine chun agallaimh. Chuige sin, forálann Údarás na Gaeltachta gearrliostú a dhéanamh chun líon daoine a roghnú i gcomhair agallaimh arb iad is cosúil, bunaithe ar na litreacha cumhdaigh agus CVanna a bheith scrúdaithe, a bheidh oiriúnach don phost. Déanfaidh bord saineolaithe na foirmeacha iarratais a scrúdú i leith critéir réamhshocraithe atá bunaithe ar riachtanais an phoist. Ní hé sin le rá go gcaithfidh go mbeadh iarrthóirí eile mí-oiriúnach don phost nó nach mbeidís in ann dul i mbun an phoist, ach go bhfuil roinnt iarrthóirí ann a dhealraíonn, bunaithe ar a gcuid iarratas, a bheith níos cáilithe don phost agus/nó taithí níos ábhartha acu. Déanfaidh tú do leas más ea, ach cuntas beacht mionsonraithe a thabhairt ar do chuid cáilíochtaí/taithí sa litir chumhdaigh.  

Rúndacht:  
Faoi réir fhorálacha an Achta um Shaoráil Faisnéise, 2014, caithfear le hiarratais le lánrúndacht.  

Eolas Tábhachtach Eile  
Ní bheidh aon fhreagracht ar Údarás na Gaeltachta as aon chostais a thabhóidh iarrthóirí.  
Ní hionann duine a ligean isteach ar chomórtas nó cuireadh a thabhairt chun agallaimh nó fógra gur éirigh le duine agus a thabhairt le tuiscint go bhfuil Údarás na Gaeltachta sásta go gcomhlíonann an duine sin na riachtanais nó nach bhfuil an duine dícháilithe faoin dlí ó thaobh an phoist sin a líonadh agus níl aon bharántas ann go ndéanfar d’iarratas a bhreithniú tuilleadh. Tá sé tábhachtach mar sin go ndíreofaí d’aird gur ortsa atá an dualgas a chinntiú go gcomhlíonann tú na riachtanais cháilíochta don chomórtas sula dtiocfaidh tú chun agallaimh. Mura gcomhlíonann tú na bunriachtanais iontrála ach go dtagann tú chuig agallamh ní bheidh tú ach ag cur costais ort féin.  
Sula molfaidh Údarás na Gaeltachta aon iarrthóir le ceapadh sa phost, déanfaidh siad gach fiosrúchán a mheasfar a bheith cuí le hoiriúnacht an iarrthóra a chinntiú. Go dtí go mbeidh gach staid den phróiseas earcaíochta críochnaithe ní féidir cinneadh críochnaitheach a dhéanamh ná ní féidir a mheas ná a thuiscint go bhfuil a leithéid de chinneadh déanta.  
Sa chás go n-eiteoidh an duine a mholtar don phost glacadh leis an bpost nó má ghlacann sé nó sí leis agus ansin má tarraingíonn sé nó sí siar as nó má thagann folúntas breise chun cinn féadfaidh an Bord, dá rogha féin, duine eile a roghnú agus a mholadh le ceapadh sa phost bunaithe ar thorthaí an phróisis roghnúcháin.  

Cearta Iarrthóirí - Nósanna Imeachta Athbhreithnithe maidir leis an bPróiseas Roghnúcháin
Breithneoidh Údarás na Gaeltachta iarrataí ar athbhreithniú de réir fhorálacha na gcód cleachtais arna bhfoilsiú ag an CPSA. Tá na Cóid Chleachtais ar fáil ar láithreán gréasáin an Choimisiún um Cheapacháin Seirbhíse Poiblí ag www.cpsa.ie.  
Sa chás go mbeadh iarrthóir míshásta le gníomh nó cinneadh maidir lena n-iarratas (agus an roghnú á bhainistiú ag Údarás na Gaeltachta), féadfaidh siad aiseolas a lorg ó Údarás na Gaeltachta.  Déanfaidh teagmhálaí earcaíochta an iarrthóra an chéad athbhreithniú go hinmheánach faoin údar nár éirigh lena n-iarratas.  Seolfar toradh an athbhreithnithe sin i scríbhinn chuig an iarrthóir.  
· Leis an gcéad athbhreithniú a iarraidh, caithfidh iarrthóir scríobh chuig Údarás na Gaeltachta laistigh de 5 lá oibre ón bhfógra a fháil faoin gcinneadh maidir lena n-iarratas. Déanfaidh Údarás na Gaeltachta an chéad athbhreithniú gan mhoill. Má bhíonn an t-iarrthóir míshásta leis an toradh féadfaidh siad dul i mbun an nóis imeachta fhoirmiúil laistigh de 2 lá oibre i ndiaidh dóibh an fógra faoi thoradh an chéad athbhreithnithe a fháil. 
· Mura bhfuil an t-iarrthóir sásta le toradh an chéad athbhreithnithe, cuirfear ar aghaidh é go dtí an Stiúrthóir Seirbhísí Corparáideacha a fheidhmíonn mar eadránaí cinnidh. 
· Duine nach mbeidh baint aici nó aige leis an bpróiseas roghnúcháin a bheidh san eadránaí cinnidh agus déanfaidh sé nó sí eadráin maidir le hiarrataí ar athbhreithniú. Is cinneadh críochnaitheach é cinneadh an eadránaí cinnidh.  

Oibleagáidí na nIarrthóirí  
Ní mór d’iarrthóirí a thuiscint go ndéanfar iarrthóir a dhícháiliú de bharr canbhasála agus go gcuirfear an t-iarrthóir sin amach as an bpróiseas dá thoradh.  
Ní dhéanfaidh iarrthóirí:  
· Eolas falsa a chur ar fáil ceann ar aghaidh nó go meargánta; 
· Canbhasáil ar aon duine le haslú ná gan aslú; 
· Cur isteach ar an bpróiseas ar aon bhealach nó baint de; 
· Tríú páirtí a chur isteach á bpearsanú ag aon staid den phróiseas;  
· Aon duine a sháróidh na forálacha thuas nó aon duine a chuideoidh le duine eile chun na forálacha thuas a shárú beidh sé/sí ciontach i gcion. D’fhéadfaí fíneáil nó príosúnacht a ghearradh ar dhuine a chiontófar i gcion. 

Ina theannta sin, i gcás gur iarrthóir i bpróiseas earcaíochta a bhí nó atá sa duine a fuarthas 
ciontach i gcion, 
• dícháileofar iad mar iarrthóir agus tógfar amach as an gcomórtas iad;
• má ceapadh iad i bpost tar éis an phróisis roghnaithe, cuirfear as an bpost iad.

Critéir shonracha iarrthóra: 
Ní mór d’iarrthóirí:  
· An t-eolas agus an cumas a bheith acu le dualgais an phoist atá i gceist a chomhlíonadh;  
· A bheith oiriúnach ar bhonn carachtair; 
· A bheith oiriúnach ar gach bealach cuí eile le ceapadh sa phost atá i gceist.
 
Agus má éiríonn le hiarrthóir ní cheapfar an té sin sa phost go dtí:  
· Go n-aontóidh siad glacadh leis na dualgais a bhaineann leis an bpost agus go nglacfaidh siad leis na coinníollacha faoina gcomhlíontar na dualgais nó na coinníollacha faoina gcaithfear na dualgais a chomhlíonadh; 
· Go bhfuil siad go hiomlán inniúil agus ar fáil chun tabhairt faoi na dualgais a bhaineann leis an bpost agus go bhfuil siad go hiomlán ábalta tabhairt fúthu; 
· Go ndeimhneoidh scrúdú dochtúra go bhfuil siad folláin leis an gceapachán a ghlacadh.  
Iarrthóirí a mheas a bheith tarraingthe siar  
Aon iarrthóir nach ndéanfaidh freastal ar agallamh nó tástáil eile ag an am agus an áit a éilíonn Údarás na Gaeltachta nó nach soláthraíonn, arna éileamh, cibé fianaise atá riachtanach ó Údarás na Gaeltachta maidir le haon ábhar a bhaineann lena n-iarratas, ní bheidh sé nó sí i dteideal aon bhreithnithe eile.  

Seirbhís Ardchaighdeáin Custaiméirí  
Bímid ag iarraidh seirbhís den scoth a sholáthar dár gcuid custaiméirí. Sa chás ar aon chúis nach bhfuil tú sásta le haon chuid den tseirbhís a fhaigheann tú uainn, iarraimid ort é sin a chur in iúl don Rannóg Acmhainní Daonna. Tá sé sin tábhachtach le go mbeadh a fhios againn faoin bhfadhb agus go mbeidh deis againn na bearta cuí a ghlacadh leis an scéal a réiteach. Tabharfar aiseolas i scríbhinn.  

An tAcht um Chosaint Sonraí 2018 
Nuair a gheobhaimid d’fhoirm iarratais, cruthóimid taifead i d’ainm ina mbeidh go leor den eolas pearsanta a bheidh curtha ar fáil agat. Ní bhainfear leas as an taifead pearsanta sin ach leis an iarratas a phróiseáil agus má éiríonn leat cuirfear eolas áirithe a chuir tú ar fáil ar aghaidh go dtí an bord agallaimh. Tá eolas den sórt sin faoi réir na gceart agus na n-oibleagáidí atá leagtha amach san Acht um Chosaint Sonraí 2018.  
Le hiarratas a dhéanamh ar shonraí pearsanta, déan teagmháil le hOifigeach um Chosaint Sonraí na heagraíochta ag acs@udaras.ie 

Ráiteas Príobháideachais an Iarratasóra – Údarás na Gaeltachta – Rialtóir Sonraí 
Aidhm na próiseála  
Tugann Údarás na Gaeltachta faoi phróisis earcaíochta chun poist laistigh den eagraíocht a líonadh.   Nuair a bhítear ag cur isteach ar na comórtais seo, iarrtar ar iarrthóirí réimse cáipéisí a chur faoinár mbráid, m.sh. foirm iarratais, CV agus/nó litir chumhdaigh.   
Tá Ráiteas Príobháideachais an Iarratasóra ar fáil d’iarrthóirí atá ag cur isteach ar phoist in Údarás na Gaeltachta agus tá eolas breise faoin Rialachán Ginearálta maidir le Cosaint Sonraí (RGCS) agus iarratais ar shonraí pearsanta le fáil ag www.udaras.ie.  
Tá bunús dlíthiúil le próiseáil na sonraí seo agus roinntear na sonraí nuair is gá, féach thíos.    

Ag stóráil iarratas, freagraí a admháil agus comhfhreagras le hiarrthóirí.  
Tá eolas áirithe ag teastáil le cur i gconarthaí d’iarrthóirí a n-éiríonn leo.   Teastaíonn eolas ón mbord agallaimh do ghearrliostú agus próiseas agallaimh agus b’fhéidir le teistiméireachtaí a sheiceáil.  Ó am go ham, bíonn daoine neamhspleácha ar bhord agallaimh agus roinntear an t-eolas a chuirtear ar fáil leis na daoine seo mar chuid den phróiseas roghnúcháin. 
Is rímhaith atá a fhios ag Údarás na Gaeltachta faoinár gcuid dualgas RGCS agus déantar na sonraí uile lena mbaineann a bhainistiú de réir na rialachán cuí.    
D’iarrthóirí a n-éiríonn leo, coinneofar a n-iarratais agus aon pháipéarachas lena mbaineann ar a gcomhad pearsanra ar feadh a dtréimhse fostaíochta agus de réir mar is gá do thréimhse ina dhiaidh sin.   D’iarrthóirí nach n-éiríonn leo, coinneofar a n-iarratais agus aon chomhfhreagras ar feadh tréimhse bliana.  Beidh na sonraí seo á mbainistiú ag an Rannóg Acmhainní Daonna.  Caithfear le chuile shonra pearsanta go rúnda agus cuirfear chuile bheartas slándála cuí i bhfeidhm.    

Cearta na nIarrthóirí: 
Aithníonn Údarás na Gaeltachta go bhfuil cearta ag iarrthóirí agus sonraítear iad sin thíos.      

Rochtain: 
Is féidir le hiarrthóirí iarratas a dhéanamh agus rochtain a fháil ar a gcuid sonraí pearsanta am ar bith agus is féidir iarratas agus cóip a fháil ar na sonraí pearsanta seo i bhformáid leictreonach/ inaistrithe. 

Scrios: 
Is féidir le hiarrthóirí iarratas a dhéanamh go scriosfaí na sonraí pearsanta atá á gcoinneáil. 

Ceartú: 
Is féidir le hiarrthóirí aon eolas míchruinn a cheartú.  

Agóid: 
Is féidir le hiarrthóirí agóid a dhéanamh maidir le próiseáil an eolais seo. 

Gearán:  
Is féidir le hiarrthóirí gearán a dhéanamh lenár nOifigeach um Chosaint Sonra (OCS), inmheánach (sonraí teagmhála thíos) agus/nó gearán a dhéanamh leis an údarás cuí in Éirinn, an Coimisiún um Chosaint Sonraí. 

Sonraí OCS Údarás na Gaeltachta 
acs@udaras.ie  
nó  
An tOifigeach um Chosaint Sonraí, Údarás na Gaeltachta, na Forbacha, Co. na Gaillimhe, 091 503100 

Eolas Breise ar Chosaint Sonraí: 
Láithreán gréasáin an Choimisiúin um Chosaint Sonraí – www.dataprotection.ie.   
Cuir glaoch ar Oifig an Choimisinéara um Chosaint Sonraí ar 1890 252231 nó seol r-phost chuig info@dataprotection.ie.  

